בית הספר למוזיקה ע"ש בוכמן-מהטה

בית הספר למוזיקה ע"ש בוכמן-מהטה הוא אחת משתי האקדמיות למוזיקה הפועלות בישראל. בית הספר מהווה חלק מהפקולטה לאמנויות ע"ש יולנדה ודוד כץ של אוניברסיטת תל אביב, ופועל בשיתוף עם התזמורת הפילהרמונית הישראלית. הוא קרוי על שמם של איש העסקים היהודי מפרנקפורט יוסף בוכמן, שתרם כסף להקמתו, והמנצח זובין מהטה, לשעבר מנהלה המוזיקלי של התזמורת הפילהרמונית הישראלית. מהטה מכהן גם כנשיא כבוד של בית הספר ומנצח לעיתים מזומנות על התזמורת הסימפונית של המוסד, עמה אף סייר ברחבי העולם. בית הספר נוסד בשנת 2005, על בסיס האקדמיה הישראלית למוזיקה ע"ש סמואל רובין, שפעלה באוניברסיטה משנת 1966; אליה נוספו החוג למוזיקולוגיה של אוניברסיטת תל אביב (אותה ביקשה תחילה האוניברסיטה לסגור), ותוכנית ההכשרה התזמורתית של התזמורת הפילהרמונית הישראלית. בית הספר נוסד בעקבות משבר כספי שפקד את אוניברסיטת תל אביב, בעקבותיו שקלה האוניברסיטה לסגור את האקדמיה למוזיקה. הנדבן יוסף בוכמן הסכים לתרום להבטחת המשך הפעילות של האקדמיה, תרומה חד פעמית של כמה מיליוני דולרים, וסיוע כספי שנתי של חצי מיליון דולר. טקס הפתיחה הרשמי של בית הספר נערך ב-16 במרץ 2005, על רקע הפגנת סטודנטים במחאה על קיצוצים נרחבים בפעילות האוניברסיטה. מנהלו הראשון של בית הספר היה הפסנתרן והמחנך תומר לב, שנמנה עם מייסדי המוסד. בשנת 2009 החליף אותו זאב דורמן, יו"ר התזמורת הפילהרמונית הישראלית ונגן בסון בתזמורת במשך 40 שנה; לב שב לראשות בית הספר באוגוסט 2015. בשנת 2021 מונה לראש בית הספר הפסנתרן והמלחין ד"ר אורי רום. במסגרת בית הספר פועלים תזמורת סימפונית, מקהלה אורטוריית, מקהלה קאמרית, אנסמבל אופרה, אנסמבל מוזיקה בת-זמננו וכ-50 הרכבים קאמריים. בבניין בית הספר פועלים שני אולמות מופעים (אולם קלרמונט ואולם טארג) ואולפן הקלטות משוכלל, בהם מתקיימים מופעים רבים לקהל הרחב - חלקם במסגרת מפעל מנויים רחב היקף הקרוי ע"ש יחיאל בן צבי. אבן הראשה של בית הספר למוזיקה ע"ש בוכמן-מהטה הייתה האקדמיה הישראלית למוזיקה ע"ש סמואל רובין, שנוסדה במקור כסניף של הקונסרבטוריון והאקדמיה הארצישראלית למוזיקה בשנת 1945 על ידי חברי התזמורת הארצישראלית (לימים התזמורת הפילהרמונית הישראלית). עם המייסדים נמנו הוויולן עדן פרטוש, המלחין אלכסנדר אוריה בוסקוביץ', הפסנתרנית אילונה וינצה-קראוס והצ'לן לסלו וינצה, והכנרים לורנד פניבש ואחותו אליס פניבש-רוזנברג, שעלו לארץ ישראל לרגל ייסודה של התזמורת. בשנת 1966 הפכה האקדמיה לחלק מאוניברסיטת תל אביב ועברה לבניינה הנוכחי שבקמפוס האוניברסיטה ברמת אביב, ובשנת 1972 היוותה אחד המוסדות שצורף להקמת הפקולטה לאמנויות באוניברסיטה זו. בין מנהלי האקדמיה: המלחין והויולן עדן פרטוש, הפסנתרן והמנצח אריה ורדי, המלחינים יחזקאל בראון, יצחק סדאי ויוסף דורפמן, הכנר יאיר קלס, המלחין והמנצח עמי מעיני והמלחין והמנצח נעם שריף. בית הספר מכשיר מוזיקאים לזירת המוזיקה המקצועית בתחומי הביצוע, היצירה והמחקר (נגינה, שירה, ניצוח, הלחנה, תאוריה ומוזיקולוגיה), לתואר ראשון, שני ושלישי; וכולל בתוכו, כחלק אינטגרלי, את תוכנית ההכשרה התזמורתית של התזמורת הפילהרמונית הישראלית. החל משנת 2004 החלו לפעול סדרות קונצרטים והרצאות בבית הספר למוזיקה הנקראו על שמו של יחיאל בן-צבי ז"ל. הסדרות כוללות סדרה סימפונית המביאה לבמה את התזמורת הסימפונית של בית הספר וכן את כיתות הניצוח של בית הספר. הסדרה הקאמרית מציגה הרכבים מצטיינים משורות התלמידים וכן חברי סגל ובוגרים אורחים. סדרת הפסנתר של פרופ' תומר לב עוסקת בכל שנה בנושא מרכזי ועורכת בו קונצרטי שיחה. הסדרה הווקאלית מציגה את מקהלות בית הספר, אנסמבל האופרה והרכבים אורחים. לצד סדרות הקונצרטים בית הספר מארח את מיטב המרצים לסדרות לקהל הרחב בנושאי מוזיקה ואמנות. למפעל המנויים אתר אינטרנט פעיל ומעודכן. מדיה וקבצים בנושא בית הספר למוזיקה ע"ש בוכמן-מהטה בוויקישיתוף אתר האינטרנט הרשמי של בית הספר למוזיקה ע"ש בוכמן-מהטה אתר האינטרנט של מפעל המנויים ע"ש יחיאל בן-צבי בית הספר למוזיקה ע"ש בוכמן-מהטה, ברשת החברתית פייסבוק בית הספר למוזיקה ע"ש בוכמן-מהטה, סרטונים בערוץ היוטיוב חגי חיטרון, החוג למוסיקולוגיה באוניברסיטת תל אביב לא ייסגר, באתר הארץ, 1 בפברואר 2005 תמרה טראובמן, סטודנטים נעלו את שערי אוניברסיטת תל אביב; שניים נעצרו, באתר הארץ, 16 במרץ 2005 חגי חיטרון, תומר לב נבחר למנהל האקדמיה למוסיקה, באתר הארץ, 18 במאי 2004 נעם בן זאב ואור קשתי, יו"ר הפילהרמונית זאב דורמן יהיה ראש בית הספר למוזיקה של אוניברסיטת תל אביב, באתר הארץ, 23 בספטמבר 2009 פיתוח הפקולטה לאמנויות ותקשורת, מעריב, 25 בדצמבר 1972